paragraph_text: Dani orgulja u Istri (lat. Organum Histriae), hrvatska festivalska glazbena manifestacija međunarodna karaktera. Korijeni sežu u 1998., u Umagu, gdje je utemeljena u okviru međunarodne udruge Euro-Mediterraneo Culture dei Mari. Koncertna udruga Lifestyle d.o.o. iz Umaga pokrenula je organizaciju projekta. Ciljevi manifestacije su predstaviti vrijednu orguljsku baštinu zaboravljenu i zapuštenu u mnogim istarskim crkvama, poticati istraživanja, restauracije i revitalizacije tih glazbala te razmjena znanja u području orguljaštva.